'Stem met jou verstand,' vra DA se Steenhuisen | Maroela Media
DA-leier John Steenhuisen by die party se saamtrek in Johannesburg. (Foto; DA)
Met net meer as 'n week voordat Suid-Afrikaners op 1 November hul kruisies in die plaaslike regeringsverkiesing gaan trek, het die amptelike opposisie Saterdagoggend op Mary Fitzgerald-plein in Johannesburg saamgetrek.
"Dit gaan jou 'n paar sekondes in die stembus neem om jou kruisie te trek en jou stempapier te vou, maar die keuse wat jy uitoefen gaan jare lank blywend wees," het DA-leier John Steenhuisen aan die skare gesê.
Hy het mense gemaan om mooi na te dink oor aan wie hulle hul steun gee en het mense gevra om met hul verstand te stem.
"Vergeet vir 'n oomblik van al die emosionele pleidooie van partye wat smeek vir lojaliteit omdat hulle een keer, lank gelede, 'n rol in die vryheidstryd gespeel het.
"Vergeet van die splinternuwe partye wat kort voor elke verkiesing oornag soos 'n plaat paddastoele verskyn en dan weer net so vinnig verdwyn.
"Vergeet van die klein partye wat net nie die getalle het hom jou behoorlik te verteenwoordig nie en beslis ook nie die getalle het om die ANC en EFF uit te hou nie.
"En vergeet van dinge soos onafhanklike kandidate wat nie vir enige spesifieke, waardes, beleid of manifesaanbiedinge staan nie en nie vir enigiets aanspreeklik gehou word as die stemme gemaak is nie.
"Stem slim, stem met jou verstand," het Steenhuisen gesê.
DA-ondersteuners by die party se saamtrek in Johannesburg. (Foto: DA)
Hy sê die komende verkiesing gaan oor dienslewering, die instandhouding van infrastruktuur en om aanspreeklik te wees vir elke sent staatsgeld wat bestee word.
"Dit is 'n ramp vir die miljoene Suid-Afrikaners wat geen ander keuse het as om in die mislukte munisipaliteite te bly nie."
Die DA-leier het verwys na gebiede waar rioolvuil onder ANC-geleide munisipaliteite in die strate afstroom of in strome en riviere gepomp word, kragonderbrekings wat dae lank duur, en watertekorte wat niks met droogtes of damvlakke te doen het nie.
"Ek het die verrotting en verval in ANC-geleide dorpe gesien en dit is verskriklik. Niemand behoort dit te aanvaar nie."
Steenhuisen het die verval in talle munisipaliteite vierkant voor die deur van die ANC gelê en sê dié party plaas deurlopend sy eie belang voor dié van die mense wat hy veronderstel is om te dien.
Hy sê die DA kan betroubare dienste lewer, en dat mense meer geneig is om toegang tot water, krag en gereelde vullisverwydering te hê as hulle in 'n DA-beheerde munisipaliteit woon.
"Gee ons vyf ononderbroke en vasberade jare om finansies te stabiliseer, korrupsie uit te roei en dienslewering weer op dreef te kry. As daardie vyf jaar jou oortuig dat die DA vertrou kan word, kan ons oor nog vyf jaar daarna praat. Dit is hoe 'n volwasse demokrasie veronderstel is om te werk."
Volgens hom hoef niemand lewenslank lojaal aan 'n party te bly nie en dat niemand 'n party hul stem skuld bloot oor hul ras, taal of kultuur nie.
Lees John Steenhuisen se volledige toespraak hier
Ek gaan sy raad volg en FF stem
Die DA is op die afdraande pad en probeer nou oral stemme soek, veral onder Afrikaanssprekendes.
Mense moet beslis n ingeligte besluit maak en hul kruisie maak by die party wat waarlik hul belange op die hart dra en sal opstaan teen die verval van ons munisipaliteite.
My keuse is beslis die VF Plus!
Ag dankie ek maak so dit hoekom DA ook nie my stem kry nie net nog n blaffemde brakkie party
NOOIT gedink die liberale gaan so senuagtig raak oor die " splinter " VF+ nie. DA nog altyd net in die afrikaner stem belang gestel, finish en klaar
Die probleem is dat die DA al vir omtrent 15 jaar ons dorpie afskeep. Ons betaal ons rekeninge en belasting dieselfde soos enige ander gebied. So hoe nou gemaak? Klink my ook dat al meer mense in Goodwood oorbeweeg na die VF+ toe, so hoekom dan nie? Dink die tyd is reg vir POSITIEWE verandering.